ΓΡΑΠΤΗ ΕΡΩΤΗΣΗ E-1095/96 υποβολή: James Moorhouse (PPE) προς το (8 Μαΐου 1996)

Θέμα: Οι δημόσιες συζητήσεις στο Συμβούλιο

Μετά την απάντηση του Συμβουλίου (της 6ης Φεβρουαρίου 1996) στη γραπτή ερώτησή μου Ε-2770/95 (της 11ης Οκτωβρίου 1995) ((ΕΕ C 79 της 18.3.1996, σελ. 22.)), μπορεί το Συμβούλιο:

1. Να δημοσιεύσει ένα νέο κατάλογο στον οποίο θα καταχωρούνται οι δημόσιες σύνοδοι του Συμβουλίου για την περίοδο από 1ης Νοεμβρίου 1995 και μετά, καθώς και εκείνες που προβλέπονται έως το τέλος της θητείας της τρέχουσας προεδρίας;

2. Να αναφέρει επακριβώς ποιοί έχουν πρόσβαση στην αίθουσα (του κτιρίου Justus Lipsius) στην οποία προβάλλονται οι δημόσιες συζητήσεις και με ποιό τρόπο «το κοινό», προς το οποίο υποτίθεται ότι απευθύνονται οι εν λόγω προβολές, μπορεί να ενημερώνεται, εκ των προτέρων για το χρόνο μετάδοσης των συζητήσεων;

3. Να αναφέρει τι θα συμθεί στην περίπτωση που ένας απλός πολίτης προσέλθει στο κτίριο Justus Lipsius πριν από μια δημόσια συζήτηση στο Συμβούλιο και ζητήσει να του επιτραπεί να παρακολουθήσει τη συνεδρίαση;

4. Να εξηγήσει πώς είναι δυνατόν η Γραμματεία του Συμβουλίου να μη «διαθέτει μητρώο των αιτηθεισών δημόσιων συζητήσεων που δεν συγκέντρωσαν ομοφωνία στους κόλπους του Συμβουλίου», δοθέντος ότι οι εν λόγω απορρίψεις πρέπει να είναι απολύτως γνωστές στα ενδιαφερόμενα κράτη μέλη και να καταχωρούνται στα πρακτικά των αντιστοίχων συνεδριάσεων;

5. Να δημοσιεύσει ένα νέο κατάλογο με τις απορριφθείσες αιτήσεις για διοργάνωση παρομοίων συζητήσεων, όπως απαιτεί η αρχή της διαφάνειας των εργασιών του Συμβουλίου;

Απάντηση (29 Οκτωβρίου 1996)

1. Επισυνάπτεται κατωτέρω, για τον Αξιότιμο κ. Βουλευτή, ο κατάλογος των δημοσίων συζητήσεων που οργανώθηκαν από το Συμβούλιο μεταξύ της 1ης Νοεμβρίου 1995 και της 30ής Ιουνίου 1996, καθώς και ο προσωρινός κατάλογος των θεμάτων που ενέκρινε το Συμβούλιο της 15ης Ιουλίου 1996, τα οποία θα μπορούσαν να αποτελέσουν αντικείμενο δημόσιας συζήτησης κατά την ιρλανδική Προεδρία.

2. Η ιδέα ορισμένες σύνοδοι του Συμβουλίου να πραγματοποιούναι δημόσια ξεκίνησε βασικά από την επιθυμία να καταστούν ανοικτές για τα μέσα μαζικής ενημέρωσης και το ενδιαφερόμενο κοινό.

Η Υπηρεσία Τύπου της Γενικής Γραμματείας του Συμβουλίου ενημερώνει συστηματικά τα ΜΜΕ για τη διεξαγωγή δημόσιων συζητήσεων οι οποίες αναμεταδίδονται με οπτικοακουστικά μέσα. Ο δημόσιος χαρακτήρας αυτών των συζητήσεων υπογραμμίζεται σε κάθε ανακοίνωση, καθώς και στο ενημερωτικό υλικό για το Συμβούλιο που καταρτίζει η Γενική Γραμματεία.

Κατά τη διεξαγωγή μιας δημόσιας συζήτησης, τα πρόσωπα που παρουσιάζονται στην έδρα του Συμβουλίου καλούνται να απευθυνθούν στο Κέντρο Τύπου, συγκεκριμένα στην αίθουσα συνεντεύξεων τύπου, όπου επιτρέπεται για την περίσταση η πρόσβαση του κοινού.

Εξάλλου τα αναγκαία τεχνικά μέσα τίθενται στη διάθεση των τηλεοπτικών σταθμών που εκδηλώνουν την επιθυμία να προβούν σε μαγνητοσκοπήσεις ή απευθείας αναμεταδόσεις.

3. Όπως αναφέρεται στο σημείο 2, κάθε ενδιαφερόμενος πολίτης που παρουσιάζεται στο κτίριο Justus Lipsius για να παρακολουθήσει δημόσια συζήτηση στο πλαίσιο του Συμβουλίου καλείται να μεταβεί στην αίθουσα συνεντεύξεων τύπου του Κέντρου Τύπου του Συμβουλίου από όπου θα μπορέσει να παρακολουθήσει την απευθείας μετάδοση αυτής της συζήτησης με ταυτόχρονη διερμηνεία στις ένδεκα επίσημες γλώσσες.

4. Εκτός από τα δύο υποχρεωτικά θέματα προς δημόσια συζήτηση για κάθε Προεδρία: συζήτηση για το πρόγραμμα της Προεδρίας - Γενικές Υποθέσεις και ECOFIN - η Προεδρία αφού ζητήσει τη γνώμη της Γενικής Γραμματείας και μετά από κάθε συζήτηση στο επίπεδο της ΕΜΑ, καταρτίζει τον κατάλογο των θεμάτων για τις δημόσιες συζητήσεις και τις συνόδους κατά τις οποίες θα πραγματοποιηθούν. Ο κατάλογος αυτός υποβάλλεται συνολικά στο Συμβούλιο για έγκριση. Κατά τη διάρκεια του προγραμματισμού, οι αντιπροσωπείες μπορούν να υποβάλλουν προτάσεις, αλλά δεν πρόκειται για επίσημες προτάσεις οι οποίες πρέπει να καταγραφούν σε μητρώο από τις υπηρεσίες του Συμβουλίου.

Εξάλλου, μέχρι στιγμής δεν έχει παρουσιαστεί ανάγκη τήρησης μητρώου των αιτήσεων για διεξαγωγή δημόσιων συζητήσεων. Οι συζητήσεις για τη διοργάνωση δημόσιων συζητήσεων πραγματοποιούνται εν γένει κατά τις συνεδριάσεις της Επιτροπής των Μόνιμων Αντιπροσώπων.

5. Βάσει των προαναφερθέντων, το Συμβούλιο δεν μπορεί να δημοσιεύσει κατάλογο των αιτήσεων για πραγματοποίηση δημόσιων συζητήσεων για τις οποίες δεν υπήρξε συναίνεση. ΠΑΡΑΡΤΗΜΑ Δημόσιες σύνοδοι του Συμβουλίου

1.9.1995 - 30.6.1996

>TABLE>

Δημόσιες συζητήσεις κατά την ιρλανδική προεδρία

Κατάλογος των θεμάτων που ενέκρινε το Συμβούλιο στις 15 Ιουλίου 1996, τα οποία θα μπορούσαν να συζητηθούν δημοσίως κατά τις συνόδους του Συμβουλίου, υπό ιρλανδική Προεδρία:

>TABLE>

>TABLE>